cy en cy cy cy de de es fr es cy en de cy sv fr en fy pam ceb fr cy en cy en es en de cy cy cy en cy cy cy cy de en nl nah de cy en cy de es de fr cy it bn cy en cy cy en cy cy jbo cy en nl en en cy ku es de cy de fr fr pt cy nl es cy cy en de cy sv fr en fy pam ceb fr cy en de cy es ceb cy it cy cy cy cy cy cy cy cy cy cy cy cy cy cy cy cy en cy cy en su de cy cy af cy cy en cy en es
Eisteddfod Wahanol i Gaerdydd | Eisteddfod Genedlaethol
Skip to main content Skip to secondary menu
Medal Syr Thomas Parry-Williams - er clod
Ymuno â thîm Eisteddfod 2021
Shw'mae Su'mae: Dysgu Cymraeg
Mas ar y Maes
Eisteddfod Wahanol i Gaerdydd
Yn dilyn cyfarfod diweddar y Cyngor, mae’r Eisteddfod yn symud ymlaen gyda’r bwriad o gynnal yr ŵyl ym Mae Caerdydd yn 2018.
Eisoes wedi’i chrybwyll fel Eisteddfod ‘ddi-ffens’, bydd yn brofiad gwahanol i’r ŵyl draddodiadol a gynhelir mewn cae.  Mae’r Prif Weithredwr, Elfed Roberts, yn trafod yr heriau a’r cyfleoedd a all godi gydag Eisteddfod o’r fath.
“Rwy’n credu bod y gair ‘arbrawf’ yn eithriadol o bwysig wrth i ni drafod y cysyniadau ar gyfer Eisteddfod 2018, ac yn bersonol, rwy’n gyffrous iawn am y syniad.  Cynhaliwyd yr Eisteddfod yng Nghaerdydd yn 2008, a hyd yn oed bryd hynny, roedd y Cyngor yn sôn eu bod nhw’n awyddus i ni ddychwelyd ymhen deng mlynedd, sef 2018.
“Ond mae llawer o bethau wedi newid ers 2008, gan gynnwys yr economi yma yng Nghymru, a bydd y bartneriaeth rhwng yr Eisteddfod a’r Cyngor yn wahanol iawn y tro hwn.  Mae’r dirwasgiad economaidd wedi taro llywodraeth leol ar draws Cymru’n galed, ac rydym yn parhau i weld ei effaith.
“Mae llawer o waith hefyd wedi’i wneud ar hen faes yr Eisteddfod ym Mhontcanna, gan drawsnewid y tir i gaeau criced y brifddinas, ac mae hyn yn gwneud y safle yn opsiwn afrealistig ar gyfer cynnal yr ŵyl.  Rhwng costau rent a chostau adnewyddu’r tir ar y diwedd, gallai’r Eisteddfod fod yn edrych ar fil o hanner miliwn o bunnoedd, a does dim ffordd y gallwn fforddio hyn.  Rydym hefyd wedi edrych ar nifer o opsiynau eraill ar draws y ddinas, gan gynnwys gŵyl yng nghanol y ddinas, ond eto, ar ôl ystyried a thrafod, roedd yn amlwg nad oedd y rhain am weithio.
“Efallai bod llai na deng mlynedd ers 2008, ond mae Caerdydd wedi newid cymaint yn ystod y cyfnod hwn.  Erbyn heddiw mae’n brifddinas hyderus a bywiog, ac mae’r Bae yn un o ganolfannau cymdeithasol y ddinas, a’r cyfle i fynd â’r Eisteddfod i’r Bae yn arbrawf hynod gyffrous.
“Fe fydd teimlad ‘gwahanol’ i’r wythnos, ond fe fyddwn yn dod â’r holl ddigwyddiadau a gweithgareddau sy’n arfer digwydd yn yr Eisteddfod i’r Bae.  Rydym yn credu bod y lonydd hir a llydan yn yr ardal yn berffaith er mwyn creu Maes ardderchog a chroesawgar.  Mae’r Bae bron yn bentref o fewn y ddinas, a bydd hyn yn ein helpu ni i greu’r profiad Eisteddfodol unigryw a’r awyrgylch mae pobl yn ei hoffi.
“Mae llawer wedi’i ddweud am y cysyniad o Eisteddfod ‘ddi-ffens’, ac ar hyn o bryd, rydym yn teimlo mai dyma’r opsiwn mwyaf ymarferol.  Mae nifer fawr o bobl yn byw yn y Bae, a rydym yn credu y byddai codi ffens o amgylch yr ardal yn creu drwgdeimlad ac yn amharu ar bobl.  Ond, nid yw gŵyl ‘ddi-ffens’ yn golygu y bydd hi’n rhad ac am ddim.  Efallai y bydd y Maes ei hun am ddim, ond rydym yn dal i edrych ar nifer o opsiynau tocynnau a fydd yn cael eu cyhoeddi mewn da bryd.
“Rydym hefyd yn edrych ar dir ar gyfer y maes carafanau a gwersylla, a gobeithio y bydd hwn mewn lleoliad canolog yn y ddinas, er mwyn i’n hymwelwyr fod yn agos at ganol y ddinas a’r Bae, gan sicrhau bod y budd economaidd a ddaw yn sgil yr ŵyl yn cael ei rannu’n eang ar draws y ddinas.  Mae ein carafanwyr a’n gwersyllwyr yn eithriadol o bwysig i ni a byddwn yn sicrhau ein bod yn darparu safle diogel a hygyrch yn y ddinas a fydd yn apelio atynt.
“Mae Canolfan y Mileniwm yn un o’r neuaddau perfformio gorau drwy Gymru a’r DU, gydag enw da yn rhyngwladol.  Ac maen nhw’n hynod o awyddus i roi cartref i’r Pafiliwn a nifer o’r gweithgareddau eraill.  Mae’n gyfle gwych i’n cystadleuwyr, ac mae’r ymateb i’r syniad o gystadlu a pherfformio ar lwyfan y Ganolfan wedi bod yn hynod bositif ers cyhoeddi ein bwriad.
“Mae’r Eisteddfod yn adnabyddus am feithrin perfformwyr y dyfodol.  Bydd lleoli’r cystadlaethau yn y Ganolfan yn rhoi profiad bythgofiadwy i’r cystadleuwyr a’r gynulleidfa yn y neuadd ac yn gwylio gartref.  Y tro diwethaf y daeth yr Eisteddfod i Gaerdydd, roedd y Ganolfan yn weddol newydd, ond erbyn heddiw, mae wedi hen ennill ei phlwyf ac enw da.  Rydym yn awyddus i sicrhau bod ein cystadleuwyr a’r gynulleidfa’n cael ei mwynhau fel rhan o’r Eisteddfo ymhen dwy flynedd.
“Er y byddwn yn arbed peth arian drwy beidio ag adeiladu Pafiliwn a’r adeiladau eraill sydd ar y Maes arferol, bydd yr arbedion hyn yn cael eu defnyddio i gydweddu unrhyw golledion a all godi yn sgil peidio codi tâl mynediad i’r Maes ac unrhyw gostau ychwanegol fel diogelwch.  Nid diben yr arbrawf hwn yw cynnal Eisteddfod ‘rad’; y bwriad yw profi syniad newydd, gan ddefnyddio lleoliadau o’r safon uchaf a gweithio i ddenu cynulleidfa newydd i’r ŵyl a’r Gymraeg ym mhrifddinas Cymru.
“Mae llawer o gwestiynau wedi’u gofyn dros yr wythnosau diwethaf.  Lle fydd y stondinau’n mynd?  Fydd yr Eisteddfod yn apelio at deuluoedd?  Mae gan y Bae brofiad eang o gynnal pob math o ddigwyddiadau a gweithgareddau.  Byddwn yn cydweithio gyda’r Cyngor a phartneriaid allweddol er mwyn sicrhau ein bod yn defnyddio arfer da rhai digwyddiadau ac yn dysgu gwersi eraill er mwyn osgoi problemau.  Bydd digonedd o le ar gyfer stondinau, ac mae staff yn gweithio ar y cynllun Maes cyntaf, gyda’r gobaith o allu’i rannu yn nes ymlaen yn y flwyddyn.
“Mae’r penderfyniad hwn yn benllanw misoedd o drafodaethau cychwynnol ac ymchwil gofalus, gan gynnwys trafodaethau gyda rhanddeiliaid allweddol yng Nghaerdydd.  Roedd eu cefnogaeth dros groesawu’r Eisteddfod yn ôl i’r ddinas yn unfrydol, a nodwyd bod rhaid i leoliadau eiconig gael rôl eiconig yn yr ŵyl.  Rwy’n credu y bydd cynnal yr Eisteddfod yn y Bae yn gwireddu hyn.
“Rydym am i bobl weld yr arbrawf hwn fel cyfle cyffrous i brofi rhywbeth gwahanol.  Nid dyma ddiwedd yr Eisteddfod fel ag y mae.  Byddwn mewn cae ym Môn yn 2017 ac mewn cae unwaith eto yn sir Conwy yn 2019, a’r bwriad yw parhau i gynnal yr ŵyl mewn cae yn y dyfodol.  Ond, fe fyddem yn annoeth iawn i beidio â chymryd y cyfle hwn i gynnal yr Eisteddfod yn un o’r lleoliadau mwyaf cyffrous yn ein prifddinas a’n gwlad.
“Heb arbrofi ac edrych ar syniadau newydd byddai’r Eisteddfod wedi aros yn ei hunfan a chronni yn hytrach nag edrych i’r dyfodol.  Roedd y bar a Llwyfan y Maes yn arbrofion yn eu dydd.  Felly hefyd y Tŷ Gwerin a Chaffi Maes B.  Mae’n anodd dychmygu Maes heb yr ardaloedd yma heddiw.  Byddwn, felly, yn parhau i arbrofi, esblygu a datblygu dros y blynyddoedd nesaf, gan sicrhau bod yr Eisteddfod yn ŵyl sy’n deilwng ac yn gweddu i ofynion Cymru a’r Gymraeg yn yr unfed ganrif ar hugain.”
Derbyniwch y newyddion diweddaraf
Dyluniwyd ac adeiladwyd gan Hoffi.com, gan ddefnyddio Drupal.